CELEX: 32015R1604
Language: lv
Date: 2015-06-12 00:00:00
Title: Komisijas Deleģētā regula (ES) 2015/1604 (2015. gada 12. jūnijs), ar ko groza Regulu (EK) Nr. 809/2004 par Eiropas Parlamenta un Padomes Direktīvas 2003/71/EK īstenošanu attiecībā uz elementiem, kas saistīti ar prospektiem un reklāmu (Dokuments attiecas uz EEZ)

25.9.2015   
            
            
               LV
            
            
               Eiropas Savienības Oficiālais Vēstnesis
            
            
               L 249/1
            
         KOMISIJAS DELEĢĒTĀ REGULA (ES) 2015/1604
   (2015. gada 12. jūnijs),
   ar ko groza Regulu (EK) Nr. 809/2004 par Eiropas Parlamenta un Padomes Direktīvas 2003/71/EK īstenošanu attiecībā uz elementiem, kas saistīti ar prospektiem un reklāmu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 4. novembra Direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, un par Direktīvas 2001/34/EK grozījumiem (1) un jo īpaši tās 7. panta 1. punktu,
   tā kā:
   
               (1)
            
            
               Komisijas Regulā (EK) Nr. 809/2004 (2) noteikta prasība trešo valstu emitentiem, publiski piedāvājot vērtspapīrus vai atļaujot to tirdzniecību regulētā tirgū, prospektos iekļaujamo vēsturisko finanšu informāciju sagatavot saskaņā ar starptautiskajiem finanšu pārskatu standartiem (SFPS) vai trešās valsts attiecīgajiem valsts grāmatvedības standartiem, ja tie ir līdzvērtīgi iepriekšminētajiem.
            
         
               (2)
            
            
               Lai novērtētu trešās valsts vispārpieņemto grāmatvedības principu (VPGP) līdzvērtību pieņemtiem SFPS, Komisijas Regulā (EK) Nr. 1569/2007 (3) sniegta līdzvērtības definīcija un paredzēts mehānisms trešo valstu VPGP līdzvērtības noteikšanai. Saskaņā ar līdzvērtības mehānismu trešās valsts emitentiem pārejas periodā, kas beidzas 2014. gada 31. decembrī, var atļaut izmantot to trešo valstu VPGP, kurās jau bija uzsākta konverģence vai kuras bija apņēmušās pieņemt SFPS. Ir svarīgi novērtēt to valstu centienus, kuras ir veikušas pasākumus savu grāmatvedības standartu konverģencei ar SFPS vai SFPS pieņemšanai. Tāpēc Regula (EK) Nr. 1569/2007 būtu jāgroza, lai pagarinātu šo pārejas periodu līdz 2016. gada 31. martam. Komisija ņēma vērā Eiropas Vērtspapīru un tirgu iestādes (EVTI) 2014. gada oktobrī sniegto ziņojumu par Indiju, kurai ar Komisijas Lēmumu 2008/961/EK (4) un Regulu (EK) Nr. 809/2004 noteikts pārejas periods līdzvērtības mehānisma ietvaros.
            
         
               (3)
            
            
               Indijas valdība un Indijas Sertificēto grāmatvežu institūts publiski apņēmās pieņemt SFPS līdz 2011. gada 31. decembrim nolūkā līdz programmas beigām panākt Indijas VPGP pilnīgu atbilstību SFPS. Šis process ir aizkavējies. EVTI 2014. gada oktobrī iesniedza Komisijai ziņojumu par Indijas VPGP līdzvērtību. Šajā ziņojumā EVTI konstatēja, ka Indijas VPGP varētu būt vairākas atšķirības no SFPS, kas praksē varētu izrādīties būtiskas.
            
         
               (4)
            
            
               Indijas Sertificēto grāmatvežu institūts 2014. gada martā publicēja jaunu ceļvedi Indijas VPGP konverģences īstenošanai ar SFPS. Indijas Korporatīvo lietu ministrija 2015. gada janvārī paziņoja par pārskatītu ceļvedi, lai īstenotu Indijas VPGP, kas būs saskaņoti ar SFPS. Šis ceļvedis paredz obligāti izmantot Indijas VPGP, kas saskaņoti ar SFPS, visiem biržā reģistrētajiem uzņēmumiem attiecībā uz pārskata periodiem, kuri sākas 2016. gada 1. aprīlī vai pēc šā datuma. Tomēr joprojām nav skaidrības par SFPS atbilstīgas pārskatu sistēmas ieviešanas grafiku un SFPS izpildi.
            
         
               (5)
            
            
               Attiecīgi ir lietderīgi pagarināt pārejas periodu ne ilgāk kā līdz 2016. gada 1. aprīlim, lai ļautu trešo valstu emitentiem sagatavot savus Savienībā izmantojamos gada un pusgada finanšu pārskatus saskaņā ar Indijas VPGP. Šim papildu periodam vajadzētu būt pietiekamam, lai ļautu Indijas iestādēm pabeigt Indijas VPGP konverģenci ar SFPS.
            
         
               (6)
            
            
               Periods, kuram Komisija bija noteikusi nosacījumus trešo valstu vispārpieņemto grāmatvedības principu (VPGP) atzīšanai par līdzvērtīgiem, beidzās 2014. gada 31. decembrī, tāpēc šī regula būtu jāpiemēro no 2015. gada 1. janvāra un tai būtu jāstājas spēkā nekavējoties. Tas vajadzīgs, lai attiecīgo trešo valstu emitentiem, kas iekļauti biržas sarakstos Savienībā, nodrošinātu juridisko noteiktību un izvairītos no situācijas, kad tiem savi finanšu pārskati jāsaskaņo ar starptautiskajiem finanšu pārskatu standartiem (SFPS). Retrospektīvā piemērošana attiecīgajiem emitentiem tādējādi mazina iespējamo papildu slogu.
            
         
               (7)
            
            
               Tāpēc attiecīgi būtu jāgroza Regula (EK) Nr. 809/2004,
            
         IR PIEŅĒMUSI ŠO REGULU.
   1. pants
   Regulas (EK) Nr. 809/2004 35. panta 5.a punktā visas atsauces uz 2015. gada 1. janvāra datumu aizstāj ar 2016. gada 1. aprīļa datumu.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2015. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 12. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 345, 31.12.2003., 64. lpp.
   
   
      (2)  Komisijas 2004. gada 29. aprīļa Regula (EK) Nr. 809/2004 par Eiropas Parlamenta un Padomes Direktīvas 2003/71/EK īstenošanu attiecībā uz prospektos iekļauto informāciju, kā arī prospektu formu, informācijas iekļaušanu ar norādi un prospektu publicēšanu un attiecībā uz reklāmas izplatīšanu (OV L 149, 30.4.2004., 1. lpp.).
   
      (3)  Komisijas 2007. gada 21. decembra Regula (EK) Nr. 1569/2007, ar ko izveido mehānismu, kā nosaka līdzvērtību grāmatvedības standartiem, kurus atbilstīgi Eiropas Parlamenta un Padomes Direktīvai 2003/71/EK un 2004/109/EK piemēro trešo valstu vērtspapīru emitenti (OV L 340, 22.12.2007., 66. lpp.).
   
      (4)  Komisijas 2008. gada 12. decembra Lēmums 2008/961/EK par noteiktu trešo valstu grāmatvedības standartiem un starptautiskajiem finanšu pārskatu standartiem, ko izmanto trešo valstu vērtspapīru emitenti, lai sagatavotu konsolidētos finanšu pārskatus (OV L 340, 19.12.2008., 112. lpp.).